Document ID: 31979R2380

NEUVOSTON ASETUS (ETY) N:o 2380/79,
annettu 29 päivänä lokakuuta 1979,
oliiviöljyn kulutustukea koskevista yleisistä säännöistä annetun asetuksen (ETY) N:o 3089/78 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY (), sellaisena kuin se on viimeksi muutettuna asetuksella (ETY) N:o 590/79 (), ja erityisesti sen 11 artiklan 4 kohdan,
ottaa huomioon komission ehdotuksen,
sekä katsoo, että
oliiviöljyn kulutustukea koskevista yleisistä säännöistä 19 päivänä joulukuuta 1978 annetun neuvoston asetuksen (ETY) N:o 3089/78 () 9 artiklan mukaisesti irtotavarana tai tietyn vetoisissa pakkauksissa tuotuun oliiviöljyyn sovellettavan vakuuden määrä on samansuuruinen kuin kulutustuen osa, joka maksetaan pakkausyrityksille yhteisössä tuotetun oliiviöljyn samasta määrästä ja joka on voimassa vapaaseen liikkeeseen saattamista koskevien tullimuodollisuuksien täyttämishetkellä,
muutettaessa kulutustukea huomattavasti on vaarana, että toimijat saavat edellä tarkoitetun vakuusjärjestelmän soveltamisesta perusteettoman hyödyn; tämän epäkohdan välttämiseksi olisi tämän muutoksen huomioon ottamiseksi säädettävä mahdollisuudesta tarkistaa vakuuden määrä heti, kun tuen muuttamisesta on päätetty, ja
edellä tarkoitettu vaara on ilmennyt markkinointivuoden loppua edeltävien kahden viimeisen viikon aikana 1 päivästä marraskuuta 1979 sovellettavan tuen suuruuden nostamisen vuoksi; tämän vuoksi vakuutta olisi voitava tarkistaa siitä päivämäärästä lähtien, jolloin vilpillisiä toimia voitaisiin toteuttaa; toisaalta asianomaisille toimijoille on annettu tieto suunnitelluista toimenpiteistä hyvissä ajoin,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 3089/78 9 artiklan 1 kohtaan alakohta seuraavasti:
"Jos päätös kuitenkin johtaa kulutustuen huomattavaan muutokseen, komissio voi kyseisen päätöksen päivämäärästä alkaen tarkistaa vakuuden määrää kyseisen muutoksen huomioon ottamiseksi."
2 artikla
Tämä asetus tulee voimaan 1 päivänä marraskuuta 1979.
Sitä sovelletaan 22 päivästä lokakuuta 1979.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 29 päivänä lokakuuta 1979.

Labels: 3
17
19